b'\n_START_ARTICLE_\nAlytaus miesto teatras\n_START_PARAGRAPH_\nAlytaus miesto teatras \xe2\x80\x93 vienas i\xc5\xa1 profesionali\xc5\xb3 Lietuvos teatr\xc5\xb3, veikiantis Alytuje, Rotu\xc5\xa1\xc4\x97s a. 2._NEWLINE_Teatras gyvuoja nuo 1988 m. Trup\xc4\x97je dirba 12 aktori\xc5\xb3 ir 3 re\xc5\xbeisieriai. Per 25 sezon\xc5\xb3 gyvavimo laikotarp\xc4\xaf teatre sukurti  84 spektakliai vaikams ir suaugusiems, vykdomos edukacin\xc4\x97s programos mokiniams, rengiamos lauko akcijos, aktyviai gastroliuojama kituose Lietuvos miestuose.  Nuo 2012 m. Alytaus miesto teatre kasmet organizuojamas  profesionali\xc5\xb3 teatr\xc5\xb3  festivalis \xe2\x80\x9eTegyvuoja komedija\xe2\x80\x9d._NEWLINE_Teatro did\xc5\xbeiojoje sal\xc4\x97je \xc4\xafrengtos 506 s\xc4\x97dimos vietos, 10x15 m dyd\xc5\xbeio scena. Sal\xc4\x97s interjeras (arch. Saulius Ju\xc5\xa1kys) pasi\xc5\xbeymi gera akustika. Ma\xc5\xbeoji sal\xc4\x97 su 11x9 m scena talpina 200 \xc5\xbei\xc5\xabrov\xc5\xb3.\n_START_SECTION_\nIstorija\n_START_PARAGRAPH_\n1988 m. Alytaus miesto savivaldyb\xc4\x97s ir kult\xc5\xabros darbuotoj\xc5\xb3 iniciatyva  nutarta Alytaus mieste kurti profesional\xc5\xb3 teatr\xc4\x85. 1989 m. dirbti Alytuje pakviesti jauni re\xc5\xbeisieriai Dalia Kimantait\xc4\x97 ir Arvydas Kinderis. 1990 m. prie j\xc5\xb3 prisijung\xc4\x97 Loreta Liausait\xc4\x97. _NEWLINE_Pirmasis spektaklis pagal O.Mila\xc5\xa1iaus pasak\xc4\x85 \xe2\x80\x9eImperatorius Jonas Be\xc5\xa1irdis\xe2\x80\x9d buvo pastatytas penkiaauk\xc5\xa1\xc4\x8dio namo r\xc5\xabsyje, jo premjera \xc4\xafvyko Kauno l\xc4\x97li\xc5\xb3 teatro festivalyje. Pirmaisiais metais trup\xc4\x97 netur\xc4\x97jo profesionali\xc5\xb3 aktori\xc5\xb3, tod\xc4\x97l re\xc5\xbeisieriai didel\xc4\xaf d\xc4\x97mes\xc4\xaf skyr\xc4\x97 darbui studijoje. \xc4\x8cia buvo kvie\xc4\x8diami d\xc4\x97stytojai  i\xc5\xa1 Vilniaus bei Klaip\xc4\x97dos universitet\xc5\xb3, |Maskvos dail\xc4\x97s teatro. Besiformuojan\xc4\x8dios trup\xc4\x97s veikla buvo \xc4\xafvairiapus\xc4\x97: kuriami l\xc4\x97li\xc5\xb3, choreografiniai, spektakliai, rengiamos menin\xc4\x97s akcijos, k\xc5\xabrybin\xc4\x97s stovyklos._NEWLINE_1992 m. su teatro trupe pagal Tadashi Suzuki metodik\xc4\x85 dirbo aktor\xc4\x97, re\xc5\xbeisier\xc4\x97 Vesta Grab\xc5\xa1tait\xc4\x97, studijavusi T. Suzuki dramos aktori\xc5\xb3 vaidybos metod\xc4\x85 Japonijos vaidybos men\xc5\xb3 centre. 1996 m. teatras\xe2\x80\x93studija persik\xc4\x97l\xc4\x97 \xc4\xaf naujas patalpas Rotu\xc5\xa1\xc4\x97s aik\xc5\xa1t\xc4\x97je ir tapo Alytaus miesto teatru. 1999 m. Lietuvos muzikos ir teatro akademijojoje teatrui buvo surinktas aktori\xc5\xb3 kursas. 2002 m. teatras tapo tarptautin\xc4\x97s teatr\xc5\xb3 vaikams ir jaunimui asociacijos \xe2\x80\x9eASSITEJ\xe2\x80\x9d nariu. _NEWLINE_2003 m. teatro trup\xc4\x99 papild\xc4\x97 9 profesional\xc5\xabs aktoriai. _NEWLINE_2009 m. rekonstruotas teatro pastatas ir aplinkin\xc4\x97 teritorija. 2011 m. duris atv\xc4\x97r\xc4\x97 did\xc5\xbeioji sal\xc4\x97 su \xc4\xafrengta Lietuvoje viena moderniausi\xc5\xb3 garso ir \xc5\xa1viesos sistem\xc5\xb3.\n_START_SECTION_\nTeatro veikla\n_START_PARAGRAPH_\nAlytaus miesto teatras aktyviai gastroliuoja Lietuvoje, nuo pat \xc4\xafsik\xc5\xabrimo bendradarbiauja su u\xc5\xbesienio teatrais, be kit\xc5\xb3 \xe2\x80\x93 su \xc5\xa0vedijos Treleborgo teatro trupe 1993-1994 m., dalyvavo tarptautiniuose festivaliuose Suomijoje, \xc5\xa0vedijoje (\xe2\x80\x9eBaltic Jubilee\xe2\x80\x9d), Lenkijoje (\xe2\x80\x9eSet\xe2\x80\x9d). 2002 m. re\xc5\xbeisier\xc4\x97 Dalia Kimantait\xc4\x97 sta\xc5\xbeavosi Maskvos K. Stanislavskio akademinio dail\xc4\x97s teatro studijoje._NEWLINE_2003 m. teatro bendrija \xe2\x80\x9eApart\xc4\x97\xe2\x80\x9d ir teatras vykd\xc4\x97 edukacin\xc4\x99 program\xc4\x85 mokiniams \xe2\x80\x9eEuropos teatro raida\xe2\x80\x9d \xe2\x80\x93 rengini\xc5\xb3 cikl\xc4\x85 (paskaitos, praktikumai, spektakliai), skirt\xc4\x85 Europos teatro i\xc5\xa1takoms, jo \xc5\xbeymiausiems periodams. 2004 m. ir 2007 m. kartu su Lietuvos teatr\xc5\xb3 vaikams ir jaunimui asociacija organizuotas Nacionalinis teatr\xc5\xb3 vaikams ir jaunimui festivalis \xe2\x80\x9eAsite\xc5\xbeas\xe2\x80\x9d. 2007 m. ruden\xc4\xaf Alytaus miesto teatras organizavo nacionalin\xc4\x97s dramaturgijos festival\xc4\xaf, skirt\xc4\x85 V. Kr\xc4\x97v\xc4\x97s 125\xe2\x80\x93osioms gimimo metin\xc4\x97ms._NEWLINE_2012 m. teatre \xc4\xafvyko pirmasis  Lietuvos profesionali\xc5\xb3 teatr\xc5\xb3 komedij\xc5\xb3 festivalis.'